Jekk jogħġobkom segwu l-intervista li Jacob Borg għamel lill-Ispettur Ian Abdilla . Din l-intervista fakkritni f'programm televiżiv li kont inħobb insegwi bl-isem Mai Dire Gol . Dan il-programm suppost kien jittratta dwar il-futbol iżda b'xorti tajba mal-futbol ma tantx kellu x'jaqsam. Kienu juri brani minn intervisti televiżivi ma' players u ma' coaches u dawn il-brani kienu mbagħad jiġu adattati għad-divertiment tat-telespettaturi. "Ma nistax nidħol fil-merti tal-investigazzjonijiet. Le ma nistax. Ma nistax inkun speċifiku dwar investigazzjoni partikulari. Hemm ukoll inkjesta maġisterjali dwarhom, allura.... Le, le jien, qatt. Ħadd ma qal li dawn ir-rapporti qatt ma ġew investigati. Kienu investigati. Dawn ir-rapporti kienu nvestigati. Nifhem li kien hemm ukoll mistoqsija fil-Parlament dwarha. Dawn ir-rapporti ġew analizzati. U kienet ser tittieħed aktar azzjoni iżda mbagħad xi ħadd xandarhom u allura issa qed niffokaw fuq l-għoti ta' kull assistenza lill-maġistrati li jkun u jeħtieġu. Le, irridu naraw ir-riżultat ta' dawn l-inkjesti u mbagħad inkomplu mmexxu dwarhom minn hemm. "Qatt m'għidna li ma konniex qed ninvestigaw. Dejjem għidna li konna qed nanalizzaw dawn id-dokumenti sabiex inkun u nistgħu nibqgħu għaddejjin u nagħmlu dak li jeħtieġ. Konna em. Konna em. Eh, qed niġbru l-informazzjoni sabiex, eh, inkunu nistgħu inkomplu bil-passi li jkun imiss li jittieħdu f'dawn il-każijiet. Ma nistax nikkummenta aktar għax issa hemm l-inkjesti maġisterjali". X'kien igħid l-Assistant Kummissarju Abdlla li kieku din il-wirja patetika tiegħu, mżgħuda kif kienet b'ħafna tlaqliq, ingħatat minn xi ħadd interrogat minnu? Kien qisu għaġeb tal-presepju hu u jipprova jispjega t-teorija tar-ralattività ta' Einstein. Apparti dan it-tlaqliq u tqanżieħ kollu, il-messaġġ li wassal Abdilla kien li l-pulizija kienet waqqfet l-investigazzjonijiet tagħha fuq suspetti ta' attivita kriminali hekk kif ixxandru r-rapporti u l-poplu sar jaf bihom. U l-iskuża li ġab kienet li ġaladarba infetħu l-inkjesti maġisterjali, il-pulizija ma kellhiex għalfejn toqgħod tinħela fuq dan ix-xogħol. Ma setax ilissen ħmerija akbar minn din. Ejja ngħidu li Maġistrat jiġi msejjaħ fuq il-lok fejn ikun twettaq reat ta' ċerta portata. U l-Maġistrat jibda' jiġbor il-provi u jaħtar l-esperti bħala parti mill-inkjesta. Bil-loġika tal-Ispettur Abdilla, ebda waħda minn dawn ir-reati ta' ċerta portata m'għandha tiġi investigata mill-pulizija. Eżempju ieħor: jinstab ġisem mejjet, jeżisti suspett li seħħ reat kriminali, il-Maġistrat jiġi msejjaħ u tibda' inkjesta. Iżda l-pulizija obbligata tagħmel l-investigazzjonijiet tagħha wkoll. Il-pulizija għandha s-setgħa li tħarrek lil dik il-persuna li fil-fehma tagħha jeżistu provi biżżejjed biex tiġi proċessata u hija prattika normali li l-pulizija jitloblu lill-magistrate biex jagħlaq l-inkjesta u jgħaddilhom il-provi li jkunu ġew miġbura. Hekk isiru l-affarijiet meta kulħadd jaqdi d-dmirijiet tiegħu. Minflok, Ian Abdilla, fost aktar tlaqliq u tqanżieħ, qabad ma' skuża u dak li kienu fid-dmir li jagħmlu hu u sħabu pprova jixħtu fuq il-Maġistrati li għandhom dmirijiet li huma differenti għal kollox. Imbagħad kompla jgħaffeġ. Ammetta mhux biss li kien jaf li l-FIAU kienet qed tinvestiga lil Konrad Mizzi iżda li jeżisti rapport dwar il-kwistjonijiet li dan jinsab imdaħħal fihom. U stqarr li dan ir-rapport "il-pulizja ma ratux" bħallikieku kien qed jitħaddet dwar xi ħadd ieħor. Qal ukoll li l-liġi ma tippermettilux jikxef dak li jaf dwar l-investigazzjonijiet tal-FIAU. Dan huwa minnu. Iżda allura ngħid jien, "police liaison" bħalu għalfejn qiegħed hemm jekk huwa wkoll miżmum milli jinforma lill-pulizija? Wara kollox, l-Assistant Kummissarju Ian Abdilla – saqajħ libsin żraben li ċertament ma jiġuhomx – hu l-pulizija. Ħadd għajr Abdilla m'huwa fid-dmir li jiċċaqlaq ujmexxi . Dan la tista' tagħmlu l-FIAU, la l-Maġistrati u lanqas il-ġurnalisti. Previous: Bejgħ tal-passaporti "biex jakkomoda lill-ħassiela ta' flus maħmuġin u lill-evażuri tat-taxxi" – OECD Next: Bajja tal-pirati window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Allura min hu fid-dmir li jiċċaqlaq?